ગુજરાત વિધાનસભાની ચૂંટણીનું બ્યુગલ વાગી ચુક્યું છે. વિધાનસભાની 182 બેઠકો માટે બે તબક્કામાં મતદાન યોજાવાની જાહેરાત થઈ ગઈ છે. પ્રથમ તબક્કામાં 89 બેઠકો માટે 9 ડીસેમ્બરે મતદાન થશે અને બીજા તબક્કામાં 93 બેઠકો માટે 14 ડીસેમ્બરે મતદાન થશે અને મતગણતરી 18 ડીસેમ્બરે થશે. આદર્શ આચારસંહિતા લાગુ થઈ ગઈ છે. જો કે ગુજરાતમાં ચૂંટણીની તારીખ જાહેર થાય તેના એક મહિના પહેલાથી રાજકારણમાં ભારે ગરમાવો આવી ગયો છે, અને હવે આ ગરમાવો વધશે. શિયાળાની શરૂઆત થઈ ચુકી છે, ઠંડીએ દસ્તક દીધી છે અને રાજકીય ગરમીમાં હવે વધારો થશે. આ વખતનો ચૂંટણી જંગ અન્ય ચૂંટણીઓ કરતા અલગ જ હશે. જોઈએ કે પુનરાવર્તન થાય છે કે પરિવર્તન… પણ તેના માટે સત્તાના સમીકરણો ગોઠવવાનું આજથી જ શરૂ થઈ જશે.